CELEX: 62016TN0706
Language: et
Date: 2016-10-03 00:00:00
Title: Kohtuasi T-706/16 P: HB 3. oktoobril 2016 esitatud apellatsioonkaebus Avaliku Teenistuse Kohtu 21. juuli 2016. aasta otsuse peale kohtuasjas F-125/15: HB versus komisjon

5.12.2016   
            
            
               ET
            
            
               Euroopa Liidu Teataja
            
            
               C 454/30
            
         
      HB 3. oktoobril 2016 esitatud apellatsioonkaebus Avaliku Teenistuse Kohtu 21. juuli 2016. aasta otsuse peale kohtuasjas F-125/15: HB versus komisjon
      (Kohtuasi T-706/16 P)
      (2016/C 454/52)
      Kohtumenetluse keel: prantsuse
      
         Pooled
      
      
         Apellatsioonkaebuse esitaja: HB (Schweich, Saksamaa) (esindajad: advokaadid S. Orlandi ja T. Martin)
      
         Teine menetluspool: Euroopa Komisjon
      
         Nõuded
      
      Apellant palub Üldkohtul:
      
                  —
               
               
                  tühistada Avaliku Teenistuse Kohtu otsus kohtuasjas F-125/15: HB vs. komisjon;
                  tehes kohtuasjas ise otsuse
               
            
                  —
               
               
                  tühistada otsus jätta apellant 2014. aasta edutamise raames edutamata;
               
            
                  —
               
               
                  mõista komisjonilt apellandi kasuks välja 15 000 eurot mittevaralise kahju eest;
               
            
                  —
               
               
                  mõista mõlema kohtuastme kohtukulud välja komisjonilt.
               
            
         Väited ja peamised argumendid
      
      Apellatsioonkaebuse põhjenduseks esitab apellant kolm väidet, et Avaliku Teenistuse Kohus on rikkunud mitmeid õigusnorme.
      Esiteks leiab apellant, et Avaliku Teenistuse Kohus rikkus õigusnormi, kui ta asus seisukohale, et ametisse nimetav asutus tegelikult teostas teenete võrdlevat hindamist, see tähendab objektiivsel ja võrdsel alusel hindamist, samas kui ametisse nimetav asutus piirdus apellandi 2013. aasta teenete arvestamata jätmisega, kuna 2013. aasta hindamisaruanne hinnangut ei sisaldanud, ilma et ametisse nimetav asutus oleks püüdnud leida võrreldavaid teabeallikaid või teavet.
      Teiseks on apellant seisukohal, et Avaliku Teenistuse Kohus rikkus õigusnormi, kui ta otsustas, et 2013. aasta hindamisaruandes hinnangu puudumine on apellandile süüks pandav ning et see, et ta ei vaidlustanud seda personalieeskirjades ette nähtud tähtaja jooksul, takistab ametisse nimetaval asutusel apellandi teenete hindamist nimetatud aastal.
      Kolmandaks rikkus Avaliku Teenistuse Kohus apellandi arvates õigusnormi, leides et apellant ei tõendanud asjaolusid, mis lubaksid eeldada soo alusel diskrimineerimist, samas kui viimase hindamisaruanne ei sisalda mingit sisulist hinnangut, ja seda üksnes seetõttu, et ta põhjendatult puudus pikka aega rasedus- ja sünnituspuhkuse ja tema raseduse tüsistustega seotud haiguspuhkuse tõttu.